Вит
Вит (в античността наричана от траките Артаня, а от римляните ) е река в Северна България, област Ловеч – общини Тетевен и Луковит и област Плевен – общини Долни Дъбник, Плевен, Долна Митрополия и Гулянци, десен приток на река Дунав. Дължината ѝ заедно с река Бели Вит, която е приета за начало на Вит е 188,6 km, която ѝ отрежда 12-о място сред реките на България. Дължината само на река Вит е 152,6 km.

Географска характеристика

Извор, течение, устие 
Река Вит се образува от сливането на реките Черни Вит (лява съставяща) и Бели Вит (дясна съставяща) в кв. „Полатен“ на град Тетевен, на 367 m н.в. До заличеното село Асен тече на север в дълбока и широка долина между Васильовска планина на изток и планината Лисец на запад. След село Гложене част от водите на реката проникват в карстови пукнатини и подхранват най-големия карстов извор „Глава Панега“ в България, даващ началото на река Златна Панега. След това реката поема в североизточно направлание и запазва тази си посока до устието си. В района на селата Торос и Дерманци долината на Вит се разширява, а след това до село Садовец се редуват каньоновидни проломи и долинни разширения. След Садовец Вит навлиза в Дунавската равнина, като долината му е широка и асиметрична, с по-стръмни десни склонове. Влива се отдясно в река Дунав (на 609-и км), на 22 m н.в., на 1,6 km северозападно от село Долни Вит. От село Градина до устието коритото на реката е оградено и коригирано с водозащитни диги.

Водосборен басейн, притоци 

Площта на водосборния басейн на Вит е 3225 km2, което представлява 0,4% от водосборния басейн на Дунав, а границите му са следните:
 на запад и северозапад – с водосборния басейн на река Искър;
 на изток – с водосборния басейн на река Осъм;
 на юг – с водосборния басейн на река Марица.

Списък на притоците на река Вит. След името на реката е отбелязана нейната дължина и площ на водосборния ѝ басейн, а със стрелки → ляв приток ← десен приток:
 → Черни Вит 27 / 185
 ← Бели Вит 36 / 359
 → Хазански дол
 → Зоренишки дол
 ← Градежница
 ← Калник 41 / 263
 → Лесидренска река 19 / 81
 ← Скоков дол
 ← Каменица 49 / 498
 ← Катунецка река (Катунешка река, Тоша) 43 / 211
 ← Барата
 ← Чернялка 27,6 / –
 → Бара
 ← Тученица 35 / –

Хидроложки показатели 
 Средногодишен отток при гр. Тетевен – 5,3 m3/s;
 Средногодишен отток при с. Садовец – 14,3 m3/s (виж таблицата);
 Средногодишен отток при с. Ясен – 14 m3/s;

Средногодишният отток при станция Садовец е 14,30 m3/s. Данните за вътрешногодишното разпределение на речния отток са за периода 1950/1951 – 1982/1983 г.

Реката има ясно изразен максимум през месеците април-юни, дължащ се на снеготопенето в Стара планина и това пълноводие често води и до наводнения. Минимумът е в периода август-ноември.

Подхранването на Вит е смесено – дъждовно, снегово и от карстови подземни води. Снежното подхранване нараства от север на юг, от Дунавската равнина, през Предбалкана до Стара планина. В Предбалкана приоритет има подземното подхранване, дължащо се на карстовите извори в района.

Селища 

По течението на реката са разположени 19 населени места, в т.ч. 3 града и 16 села:
 Област Ловеч
 Община Тетевен – град Тетевен, Гложене;
 Община Луковит – Торос, Дерманци, Ъглен;
 Област Плевен
 Община Долни Дъбник – Садовец, Крушовица, Градина;
 Община Плевен – Търнене, Дисевица, Ясен, Опанец;
 Община Долна Митрополия – град Долна Митрополия, Биволаре, Божурица, Рибен, Комарево;
 Община Гулянци – Крета, град Гулянци

Стопанско значение 
Водите на река Вит, особено в долното течение, в Дунавската равнина се използват главно за напояване. Освен това са включени и за промишлено водоснабдяване и малък добив на електроенергия – ВЕЦ „Лисец“.

По цялото протежение на долината на река Вит, с изключение на последните 3 км преди устието ѝ преминават пътища от Държавната пътна мрежа:
 Републикански път III-358 от кв. „Полатен“ до село Гложене, на протежение от 6,2 km;
 Републикански път III-305 – цялото му протежение от 61 km;
 Републикански път III-118 – цялото му протежение от 27 km;

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Бележки

Източници 

 
 Реки в България

Външни препратки 
 Река Вит на BlueLink.net 
 Черни Вит

Реки в България
Реки в област Ловеч
Реки в област Плевен
Притоци на Дунав